הגולפאית לטיסיה בק ממשיכה להתקרב להשלמת המשימה החשובה שהציבה לעצמה: הבטחת מקום במשחקים האולימפיים בריו. בק, שבשנת 2015 הצליחה להיכנס לסבב הגולף המוביל בעולם לנשים LPGA שיפרה בשנה שעברה את הדירוג שלה בסבב ממקום 145 בתחילת השנה למקום ה-127 בתחילת 2016.
שיפור הדירוג מבטיח לבק כניסה ליותר טורנירים בסבב, וכן יותר אפשרויות לצבור ניקוד בסבב ובדירוג האולימפי וכמובן יותר הזדמנויות לזכייה בפרסים כספיים. כדי להיכנס לריו תצטרך בק להשתלב בין 59 הגולפאיות המופיעות בדירוג האולימפי, כשנכון לעכשיו היא מדורגת במקום ה-53. סיכוייה לשמור על הדירוג הזה ואף לשפר אותו נראים טובים בשל פער הניקוד בינה לבין המדורגות אחריה.
את הדירוג האולימפי מוליכה נכון לעכשיו לידיה קו מניו זילנד, כשאחריה נמצאות אינבי פארק הקוריאנית וסטייסי לואיס האמריקאית.